[{"text_idx": "#000001", "text": "Arddangosfa Eilflwydd y Degfed Rhifyn"}, {"text_idx": "#000002", "text": "Gyda\u2019i bartner cyflwyno, Sefydliad Bagri, bydd Artes Mundi 10 (AM10), prif wobr celf gyfoes ryngwladol ac arddangosfa eilflwydd y DU, am y tro cyntaf yn cyflwyno saith o artistiaid gweledol cyfoes rhyngwladol ar draws pum partner lleoliad yng Nghymru ar gyfer ei ddegfed rhifyn. Bydd y digwyddiad yn cael ei gynnal rhwng 20 Hydref 2023 a 25 Chwefror 2024 a bydd enillydd Gwobr nodedig Artes Mundi, sy\u2019n werth \u00a340,000 \u2013 gwobr celf gyfoes fwyaf y DU \u2013 yn cael ei gyhoeddi yn ystod y cyfnod arddangos."}, {"text_idx": "#000003", "text": "Yn AM10 bydd pob artist yn cyflwyno prosiect unigol mawr, gan gynnwys cynyrchiadau newydd, gwaith nas gwelwyd o\u2019r blaen a chyfle i weld sawl arddangosfa am y tro cyntaf yn y DU. Mae rhai artistiaid yn cyflwyno ar draws nifer o leoliadau, a bydd gan bob artist waith mewn lleoliad yng Nghaerdydd."}, {"text_idx": "#000006", "text": "Fel cyfrwng cyfnewid diwylliannol pwysig rhwng y DU a chymunedau rhyngwladol, mae Artes Mundi wedi ennill enw iddo\u2019i hun am ddwyn ynghyd gelfyddyd gan rai o\u2019r lleisiau artistig mwyaf perthnasol sy\u2019n ymdrin a\u0302 phynciau mawr ein hoes. Yn y gorffennol, mae Artes Mundi wedi gweithio gydag artistiaid yn ystod cyfnodau allweddol yn eu gyrfaoedd, a dyma\u2019n aml y tro cyntaf iddynt gyflwyno\u2019u gwaith i gynulleidfaoedd yn y DU, gyda llawer ohonynt bellach yn enwau cyfarwydd ar y llwyfan rhyngwladol, gan gynnwys Dineo Seshee Bopape, Prabhakar Pachpute, Ragnar Kjartansson, Theaster Gates, John Akomfrah, Teresa Margolles, Xu Bing, a Tania Bruguera."}, {"text_idx": "#000007", "text": "Manylion am arddangosfeydd artistiaid AM10 a\u2019u lleoliadau"}, {"text_idx": "#000011", "text": "Rushdi Anwar yn Amgueddfa Genedlaethol Caerdydd"}, {"text_idx": "#000013", "text": "Mae Rushdi Anwar yn artist gweledol, ymchwilydd, gweithredwr tawel, ymgysylltydd cymunedol, ac mae\u2019n ymgyrchu dros gydraddoldeb cymdeithasol. Yn wreiddiol o Halabja, Cwrdistan (Cwrdistan-Irac), mae ei waith yn aml yn myfyrio ar faterion cymdeithasol-gwleidyddol Cwrdistan, Irac, a\u2019r Dwyrain Canol. Mae\u2019n defnyddio profiadau ac atgofion personol, gan fyfyrio\u2019n farddonol ar faterion cyfoes fel dadleoliad, hunaniaeth, gwrthdaro, a thrawma a ddioddefwyd o dan gyfundrefnau trefedigaethol ac ideolegol. Yn Amgueddfa Genedlaethol Caerdydd, bydd Anwar yn cyflwyno trosolwg o ddarnau hen a newydd, gan gynnwys gweithiau sydd a\u0302 chysylltiad a\u0302 Bashiqa, tref ei deulu yng ngogledd-ddwyrain Mosul, tiriogaeth y mae llywodraethau Cwrdaidd ac Iracaidd yn ei hawlio, lleoliad a oedd yn arfer cael ei lywodraethu gan gyfundrefnau trefedigaethol Prydain a Ffrainc ac, yn fwy diweddar, a gafodd ei ddinistrio a\u2019i ysbeilio gan ISIS. Mae We have found in the ashes what we lost in the fire (2018) yn 12 bocs sy\u2019n cynnwys ffotograffau wedi llosgi, delweddau o eglwys a ddinistriwyd y bu Anwar yn ymweld a\u0302 hi yn Bashiqa. Mae eu pennau gwydrog wedi\u2019u printio a\u0302 phatrymau Islamaidd geometrig sy\u2019n cyfeirio at gyfnod hanesyddol penodol yn ystod concwest Mwslimaidd Sbaen (Al-Andalus) (711-1492). Gellid dadlau mai dyma\u2019r tro cyntaf i\u2019r Dwyrain gwrdd a\u0302\u2019r Gorllewin yng nghyd-destun crefydd a diwylliant. Gyda\u2019i gilydd, bydd y gweithiau a gyflwynir yn edrych ar y tebygrwydd anesmwyth rhwng y dinistr, y byrhoedledd a\u2019r adnewyddiad a wynebir gan gymunedau sydd wedi\u2019u dadleoli a\u2019u dadwreiddio ar draws y byd a\u2019r amgylcheddau adeiledig y maent yn cael eu gorfodi i\u2019w gadael."}, {"text_idx": "#000016", "text": "Mae Carolina Caycedo yn artist amlddisgyblaethol sy\u2019n adnabyddus am ei fideos, llyfrau artist, cerfluniau a gosodweithiau sy\u2019n ymdrin a\u0302 materion amgylcheddol a chymdeithasol. Yn Oriel Davies yn y Drenewydd, bydd Caycedo yn cyflwyno cyfres o weithiau hen a newydd gan gynnwys dangosiad cyntaf y fideo, Fuel to Fire (2023). Mae hyn yn cyflwyno\u2019r gwyliwr i pagamento, sef protocol sylfaenol ecolegol ac economaidd cynhenid, sy\u2019n cynnal llif a chydbwysedd cylchoedd bywyd ar y ddaear ar sail dwyochredd. Hefyd, cyflwynir y gyfres gysylltiedig Fuel to Fire: Mineral Intensive (2022 ac yn parhau), lluniadau pensil lliw newydd ar raddfa fawr o gyfres sy\u2019n canolbwyntio ar arferion echdynnu a\u2019u heffaith ar y tir. Mae proses a chyfranogiad yn ganolog i ymarfer Caycedo \u2013 gan ddefnyddio gwybodaeth hysbys a fframweithiau brodorol a ffeministaidd, mae\u2019n gwahodd gwylwyr i ystyried cyflymder anghynaliadwy twf o dan gyfalafiaeth a sut y gallem wrthsefyll hynny mewn undod. Yn My Female Lineage of Environmental Struggle (2018 i\u2019r presennol), mae dros 100 o bortreadau o amgylcheddwyr benyw o bob cwr o\u2019r byd, gan gynnwys menywod a gymerodd ran yng ngorymdaith Comin Greenham, yn cael eu hargraffu ar faner tecstil fel rhan o\u2019r gyfres Geneology of Struggle a fydd yn eistedd ochr yn ochr a\u0302 detholiad o faneri gwreiddiol Gwersyll Heddwch Menywod Comin Greenham o gasgliadau Cymreig. Gan gysylltu a\u0302\u2019r gwaith yn Oriel Davies, bydd Caycedo yn cyflwyno gwaith newydd o\u2019i phrosiect amlgyfrwng Be Dammed (2012 ac yn parhau) yn Chapter, Caerdydd. Wedi\u2019i leoli yn y blwch golau uwchben mynedfa\u2019r adeilad, mae\u2019r gwaith delweddau a thestun mawr yn edrych ar effaith argaeau trydan dw\u0302r a phrosiectau seilwaith mawr eraill ar gymunedau a\u2019r amgylchedd."}, {"text_idx": "#000017", "text": "Alia Farid yn Amgueddfa Genedlaethol Caerdydd"}, {"text_idx": "#000019", "text": "Mae Alia Farid yn wneuthurwr ffilmiau ac yn gerflunydd, ac mae ei gwaith yn canolbwyntio ar hanes llai adnabyddus sy\u2019n aml wedi cael ei ddileu\u2019n fwriadol. Yn yr Amgueddfa Genedlaethol yng Nghaerdydd, bydd Farid yn cyflwyno cyfres o gerfluniau mawr wedi\u2019u siapio fel llestri dw\u0302r amrywiol, pob un yn cynnwys sinc fechan wedi\u2019i hadeiladu i mewn i ochr arwyneb y resin, gan ddatgelu pwrpas gwreiddiol y mowldiau fel ffynhonnau yfed cyhoeddus mawr a welir ar draws dinasoedd Kuwait. Mae\u2019r cerfluniau hyn yn rhoi sylw penodol i gamreoli adnoddau naturiol ac effaith diwydiannau echdynnol ar dir, ecoleg a gwead cymdeithasol de Irac a Kuwait. Ail waith Farid fydd premiere gosodwaith fideo dwy-sianel newydd sy\u2019n ehangu ar gomisiwn blaenorol, Chibayish (2022) ar gyfer Amgueddfa Celf Americanaidd Whitney. Gan ddychwelyd i\u2019r lleoliad hwn, a ffilmiwyd ar gymer afonydd Tigris ac Ewffrates, mae Farid yn ailedrych ar y ffilm wreiddiol sy\u2019n cofnodi\u2019r ymwneud rhyngddi hi a\u0302 thri phreswylydd ifanc o\u2019r corsdir: Riad Samir a Jassim a Qassim Mohammed."}, {"text_idx": "#000022", "text": "Mae Taloi Havini yn artist amlddisgyblaethol sy\u2019n defnyddio amrywiaeth o gyfryngau gan gynnwys ffotograffiaeth, sain-fideo, cerfluniaeth, gosodwaith ymdrochol ac argraffu, er mwyn edrych ar y cysylltiadau rhwng hanes, hunaniaeth, ac adeiladu cenedl o fewn strwythurau cymdeithasol mamlinachol ei man geni, Rhanbarth Ymreolaethol Bougainville. Yn Oriel Mostyn yn Llandudno, bydd Havini yn cyflwyno gosodwaith fideo ymdrochol mawr, Habitat. Mae\u2019n cael ei ddangos am y tro cyntaf yn Ewrop fel gwaith pedair-sianel newydd, ac mae\u2019n parhau a\u0302\u2019i hymchwiliad parhaus i etifeddiaeth echdynnu adnoddau a pherthynas anodd Awstralia yn y Mo\u0302r Tawel. Bydd Havini hefyd yn dangos detholiad o ffotograffau newydd o an imaginary line (2018), cyfres o ddelweddau archif teulu personol y mae\u2019r artist wedi\u2019u trosglwyddo o sleidiau Kodachrome i brintiau digidol mawr. Ac yn Chapter yng Nghaerdydd, mae cyfres newydd arall o waith ffotograffig yn dangos meicro fanylion tir cyfoethog o ran mwynau Bougainville."}, {"text_idx": "#000023", "text": "Naomi Rinco\u0301n Gallardo yn Chapter, Caerdydd"}, {"text_idx": "#000027", "text": "Fe\u2019i ganwyd yn Fietnam ac mae\u2019n parhau i fyw a gweithio yno."}]